Родитељи модели понашања деце у саобраћају

Савет за безбедност саобраћаја на улицама Градске општине Звездара је, у сарадњи са стручним удружењима, организовао низ активности са циљем унапређења саобраћајне безбедности на градским улицама. Стручњаци удружења „Безбедност саобраћаја у локалној заједници“ током маја реализују интерактивна предавања за децу и родитеље првог разреда. Све основне школе су обухваћене програмом.

Несумњиво је да сваки родитељ жели најбоље за своје дете. На листи жеља, безбедност детета је на првом месту. Анализе показују да велики број деце у саобраћају страда због неодговорног понашања одраслих. Професори Саобраћајног факултета истичу улогу породице у стицању исправног и безбедног саобраћајног понашања и указују на бројна истраживања која доказују да деца „наслеђују“ обрасце понашања од својих најближих. Са циљем подизања родитељских компетенција у овој области, креирали су брошуру „Родитељ-модел понашања деце у саобраћају“, која се може преузети овде. У брошури су приказани најважнији кораци приликом обуке детета да самостално прелази улицу, а на лифлету *Улога родитеља у саобраћајном образовању и васпитању деце* и други аспекти безбедности.

Током једночасовног разговора, родитељи се подсете да имају велику одговорност за стварање и утемељење добрих саобраћајних навика, као дела породичних вредности које се негују током целог живота. Неопходно је градити ставове код деце да се безбедно понашају због себе и очувања сопственог здравља и бриге за друге, а не због присуства полицајца или страха од новчане или затворске казне. Деца и млади би требало обавезно да носе заштитну опрему када возе ролере, бицикл и мотоцикл, да се превозе на задњем седишту до 12 године и буду у одговарајућем седишту док не порасту, везана појасевима. Родитељи би требало да подсете баке и деке и друге одрасле који брину о деци, а и сами да то практикују, да обавезно прелазе улицу на пешачком прелазу, а ако је прелаз регулисан семафором, само на зелено светло за пешаке. Родитељи никако не би смели да возе ауто ако су конзумирали алкохол јер тиме и директно утичу на безбедност деце и дају основу да и они то чине кад порасту. Од малена треба неговати врености очувања животне средине. Кроз аутомобил се никада не смеју избацивцати пикавци, папири и остали отпаци јер се тако угрожава безбедност других учесника у саобраћају, загађује околина и повећава опасност од пожара. Током вожње се никако не сме употребљавати мобилни телефон без блутута или писати поруке, поштују се други учесници у саобраћају...

Само учешће и допринос сваког појединца, одговорно понашање може допринети унапређењу саобраћајне безбедности на нашим улицама. До сада је предавањима присуствовало преко 100 родитеља, а брошура ће у електронској форми бити постављена на сајтове основних школа. Надамо се да ће и други родитељи схватити значај оваквих сусрета и да ће бити у могућности да у већем броју присуствују.

Програм унапређења саобраћајне безбедности се реализује у организацији Градске општине Звездара, а под покровитељством Секретаријата за саобраћај града Београда од средстава од наплаћених казни за саобраћајне прекршаје.